LG lanserer ny buet mobiltelefon
Det har vært knyttet stor spenning til om noen av de store mobilprodusentene vil lansere nye modeller på teknologikonferansen i Las Vegas. Mens stadig mer tyder på at Sony ikke vil avduke den kommende toppmodellen Xperia Z4, åpnet LG ballet med å lansere en oppfølger til verdens første telefon med fleksibel skjerm. Nøyaktig ett år etter at LG lanserte sin G Flex-telefon, er oppfølgeren her: G Flex 2. Den nye telefonen har en rekke spesifikasjoner, som skal gjøre den mer attraktiv enn forgjengeren. Men først og fremst er det telefonens buede form som gjør at det skiller seg ut i mengden.LG har nemlig sett tilbake mot den gode gamle grå hustelefonen, der røret følger ansiktsformen, for å bli inspirert til sitt nye design. Det faktum at de fleste konkurrenter med flate telefoner sliter med kunder som knuser skjermen, er én grunn til å vurdere LGs Flex-telefon. Dersom du mister denne telefonen i bakken, er det en betraktelig mindre sjanse for at skjermen knuses. – Telefonen absorberer støt mye bedre, sa Frank Lee, leder for selskapets amerikanske merkevare-avdeling, da han presenterte telefonen mandag kveld norsk tid. Han la til at glasset i skjermen er 30 prosent sterkere enn hos forgjengeren, noe som redusere sjansen ytterligere for at G Flex 2-skjermen knuses.Hele telefonen er bøyelig, til en viss grad, og meningen er at den skal tåle belastninger som konkurrentene har blitt latterliggjort for ikke å tåle, som iPhone 6-telefonen som ble bøyd av en rekke forbrukere i høst. Dessuten skal telefonens lakk være tilnærmet ripefri. Dette skyldes at lakken er noe elastisk og ikke så stiv, og dermed selv fyller inn mindre riper og skrammer selv. Ifølge selskapet skal dette skje i løpet av ti sekunder. Ikke mange telefoner kan skilte med lignende selvhelbredende løsninger på riper i lakken.G Flex 2s skjerm er med sine 5,5-tommer mindre enn forgjengeren som hadde 6 tommer. Men oppløsingen er nå full HD, noe som gjør at skjermbildet er betraktelig skarpere. Telefonens kamera har en forbedret bildestabilisator og et laserfokus som skal gjøre fokuseringen enda mer treffsikker. VG har tatt telefonen i øyesyn og testet kameraet. Umiddelbart var både lysmåling og fargegjengivelse godt innenfor det man kan forvente av en smarttelefon i 2015. LG G Flex 2 vil ha Android plattform, Qualcomm Snapdragon 810 prosessor og et batteri med voldsom lang levetid (batteriet har hele 3000 mAh). Den vil komme i sølvfarget og rød utgave. – Telefonen ser imponerende ut. Det virker som LG har klar å fjerne flere av ulempene originalen hadde, der de to viktigste er størrelsen på telefonen og skjermen. Det er litt tidlig å dømme, men skjermen ser umiddelbart finere og skarpere ut, sier Finn Jarle Kvalheim, mobilekspert hos VGs samarbeidspartner Tek.no. Han legger til at han er spent på prisen. – Forgjengeren var langt fra billig, med en utsalgspris på 6000 kroner, sier han.Ifølge LGs nordiske representanter er prisen på G Flex 2 i Norge ikke fastsatt. – Dette er en premiumtelefon og vil være priset som en premiumtelefon, sier Susanne Persson, selskapets nordiske PR-manager, til VG. Det er imidlertid stor variasjon av prisen på premiumtelefonene som selges på det norske markedet i dag, fra 5000 til over 9000 kroner. Apples produkter begynte året med et kraftig prishopp grunnet den svake norske kronen. Også andre elektronikkprodukter vil kunne øke i pris, ifølge bransjen. LG G Flex 2 vil legges ut for salg i løpet av første kvartal i år, ifølge Persson. VG vil komme tilbake med en fullstendig test av LG G Flex 2 når vi har fått et eksemplar vi kan teste.
Koreanske LG tar opp kampen mot knuste mobilskjermer, ved å lansere en ny buet smarttelefon. Ikke bare tåler telefonen å bli bøyd, den kommer med selvhelbredende lakk mot riper.